b"\n_START_ARTICLE_\nManuel de Coloma y Escolano\n_START_SECTION_\nOr\xc3\xadgens familiars\n_START_PARAGRAPH_\nFill de Pedro Coloma Navajas, I marqu\xc3\xa8s de Canales, i de Mariana Escolano. Era del llinatge catal\xc3\xa0 dels Coloma per\xc3\xb2 d'una branca procedent de la Rioja.\n_START_SECTION_\nMatrimoni i descendents\n_START_PARAGRAPH_\nEs cas\xc3\xa0 amb Maximiliana T'Serclaes i Tylli, filla d'Albert Octave de T'Serclaes i Tylli.\n_START_SECTION_\nBiografia\n_START_PARAGRAPH_\nEl su pare era cavaller de l'Orde de Santiago, senyor de Yunquillos, Gallegos i Riachuelo. Havia estat conseller al Consell de Guerra i secretari del Consell d'Ordes. Havia intervingut en el matrimoni entre Carles II i Maria Llu\xc3\xafsa d'Orleans, motiu pel qual se li conced\xc3\xad el t\xc3\xadtol de marqu\xc3\xa8s de Canales el 1680._NEWLINE_Manuel fou educat al Col\xc2\xb7legi de San Bartolom\xc3\xa9 de la Universitat de Salamanca i acabada la seva formaci\xc3\xb3 jur\xc3\xaddica inici\xc3\xa0 la carrera pol\xc3\xadtica. Esdeving\xc3\xbae alcalde d'hijosdalgos a Valladolid i o\xc3\xafdor a la Reial Audi\xc3\xa8ncia i Cancelleria de Granada. Despr\xc3\xa9s fou fiscal del Consell de Guerra i conseller honorari del Consell de Castella. El 1676 fou nomenat ambaixador a la Rep\xc3\xbablica de G\xc3\xa8nova, despr\xc3\xa9s a les Prov\xc3\xadncies Unides, i successivament al regne d'Anglaterra. Retorn\xc3\xa0 el 1699 i Carles II el nomen\xc3\xa0 gentilhombe de cambra. Despr\xc3\xa9s de la mort de Carles II l'1 de novembre de 1700 fou partidari de Felip V i se'l nomen\xc3\xa0 tinent general i comandant suprem de l'artilleria espanyola a la primera fase de camapanya italiana de la Guerra de Successi\xc3\xb3 Espanyola (1701-1702). Les dissensions entre l'enviat franc\xc3\xa8s Jean Orry i el secretari del Despatx Universal Antonio de Ubilla provocaren un conflicte i a aquest darrer li foren sostretes les compet\xc3\xa8ncies relacionades amb els temes de guerra, que foren assignades el 15 de setembre de 1703 a Manuel de Coloma y Escolano. Poc despr\xc3\xa9s es cre\xc3\xa0 la Tresoreria Major de Guerra, sota la seva supervisi\xc3\xb3 i al capdavant de la qual es situ\xc3\xa0 a comte Moriana. Arran de la desastrosa campanya portuguesa (1703-1704) Jean Orry fou cridat a Versalles i Manuel de Coloma y Escolano destitu\xc3\xaft l'agost de1704, atorgant-se-li una pla\xc3\xa7a al Consell d'Estat. Al retorn d'Orry el maig del 1705 aquest el recuper\xc3\xa0 per a encarregar-se d'afers relacionats amb la guerra."